paragraph_text: Mladoturci su na vlast u Otomanskom imperiju došli Mladoturskom revolucijom iz 1908. godine. Nakon burnog razdoblja u kojem se Turska našla na gubitničkoj strani u I. svjetskom ratu, te doživjela okupaciju samog Istanbula, vlast u Turskoj je preuzela grupa mladoturaka okupljena oko Kemal Paša Atatürka, koja je 1922. godine uspjela definitivno ukinuti monarhiju. Makar je Kemal Paša zadržao cjelokupnu mladotursku ideologiju i njihovo nestrpljivo napuštanje nacionalne tradicije (čak je 1928. godine zabranio korištenje arapskog pisma i naredio korištenje latinice) nastojao je prikazati da njegova vladavina ne proizlazi izravno iz mladoturske, tijekom koje je Turska doživjela teški krah, komadanje državnog teritorija i okupaciju glavnog grada.